ועדת הכלכלה, כנסת 17, פרוטוקול מספר 89, 2006-10-31 13:30

משה כחלון: בוקר טוב, אני פותח את ישיבת ועדת הכלכלה.

משה כחלון: על סדר היום הצעת חוק הבזק (תיקון מס' 13) (תיקון – המשך שידורי חדשות מקומיות ותוכניות מקומיות), התשס"ו-2006 של חה"כ גדעון סער וחה"כ שלי יחימוביץ.

משה כחלון: בתאריך 19.7.2006 הובאה הצעת החוק לוועדה.

משה כחלון: ב-20 לאוגוסט במהלך הפגרה קיימנו דיון בגלל דחיפות העניין, ישיבה ראשונה.

משה כחלון: בדיון ביקשנו מאנשי משרד התקשורת להציע פתרונות ולומר כיצד הם רואים את העניין של המשך שידורי החדשות המקומיות.

משה כחלון: ב-3 לאוקטובר קיבלנו מכתב ממשרד התקשורת חתום על ידי ניר שלום ראש המטה.

משה כחלון: החלק העיקרי של המכתב אומר: "כפי שצוין בפני הוועדה הרציונל בדבר הטלת חובת שידור חדשות מקומיות על חברות הכבלים ועליהן בלבד אינם חלים עוד.

משה כחלון: יחד עם זאת עמדת השר היא שקיימת חשיבות חברתית להמשך שידורי חדשות מקומיות.

משה כחלון: לאור האמור במהלך השבועות האחרונים ולאור בקשת הוועדה נעשו מאמצעים רבים להביא לפיתרון הסוגיה יחד עם השר הממונה על רשות השידור.

משה כחלון: הריני להזכירך כי נכון לנקודת זמן זו בה התבקשנו לדווח לוועדת הכלכלה של הכנסת על מצב הטיפול בעניין – אין עדיין סיכום בין הגורמים הנוגעים בדבר.

משה כחלון: אני מקווה כי בזמן הקרוב אוכל לדווח לוועדת הכלכלה כי נמצא פיתרון הולם לסוגיה.

משה כחלון: " זה מלפני חודש בערך, מתחילת אוקטובר.

משה כחלון: אני מניח שאם עד עכשיו לא דווח שום דבר אז אין לכם משהו חדש לחדש לנו.

משה כחלון: ניר, יש איזה הודעה מהשר, ממשרד התקשורת?

ניר שלום: לא.

דוד טל: אדוני היושב ראש, מתבקשת השאלה, מתי זה הזמן הקרוב אצלכם?

משה כחלון: הזמן הקרוב כבר עבר.

משה כחלון: לכן אני מוצא לנכון להמשיך לעבד את הצעת החוק של חבר הכנסת סער ושלי יחימוביץ, לעבד אותה לקראת הכנה לקריאה ראשונה.

משה כחלון: הייתי מבקש מחבר הכנסת סער, המציע, להציג את הדברים.

משה כחלון: כפי שאתם יודעים הרי רוב היושבים סביב השולחן יודעים שיש כל הזמן דיבורים והצעות ועצות ורעיונות.

משה כחלון: נשמע את חבר הכנסת סער, בבקשה.

גדעון סער: תודה אדוני היושב ראש.

גדעון סער: אני רוצה לומר ששוחחתי מספר פעמים עם שר התקשורת.

גדעון סער: אני חושב שבפעם האחרונה שוחחנו אתמול ובהחלט היום יש מידה רבה של ראייה דומה של איך אנחנו צריכים להתקדם אם כי כפי שאפרט, יש עדיין בעיות משמעותיות שלא נפתרו ואנחנו צריכים במהלך התהליך הזה להקדיש הרבה זמן ומחשבה כדי להגיע לפיתרון טוב.

גדעון סער: אומנם יוזמת החקיקה במקור שלי ושל שלי יחימוביץ הייתה במצב שבו לא היה מענה למה יקרה עם החדשות המקומיות מסוף דצמבר שנה זו.

גדעון סער: אבל יחד עם זאת אני לא מוכן לראות בזה בעיה שלנו.

גדעון סער: זה נושא שיש עליו קונצנזוס רחב ושהוועדה הזו צריכה להתעקש כי מההסכמות הכלליות שקיימות ועד להגיע ליעד שאנחנו רוצים להגיע, דהיינו המשך שידורי החדשות המקומיות באותו היקף ובאיכות טובה - יש מרחק.

גדעון סער: העיקרון, הדבר שאנחנו צריכים לראות כל הזמן כדבר המרכזי זה המשך השידור של החדשות המקומיות באופן רציף כחדשות שמבטאות נושאים מקומיים, נושאים פריפריילים, נושאים שקשה להם לסלול דרך למהדורות החדשות הארציות ולדבר הזה יש הסכמה רחבה בכנסת.

גדעון סער: המודל המסתמן מהשיחות שקיימתי גם עם שר התקשורת, גם עם השר הממונה על רשות השידור, גם עם יושב ראש מועצת הכבלים והלווין שנמצא כאן ושלצערנו מסיים בקרוב את תפקידו כפי שהודיע, הוא מודל של העברת אחריות על הנושא של החדשות המקומיות לרשות השידור.

גדעון סער: איך מגיעים לזה?

גדעון סער: אחד, אנחנו יודעים שגם הוט וגם יס נמצאות בקשיים כלכליים לא מבוטלים, בחובות של מיליארדים מצד אחד.

גדעון סער: מצד שני אין להם אינטרס כלכלי, הן לא מעוניינות להמשיך לשדר חדשות מקומיות.

גדעון סער: כמובן שהמחוקק תמיד יכול לבוא ולכפות.

גדעון סער: יכול להיות שאם מצב השוק היה אחר אז זאת הייתה המגמה המובילה.

גדעון סער: יש כמובן אפשרות, אם הממשלה הייתה הולכת לכיוון הזה, לעשות את זה על דרך של חיוב לשדר תמורת הפחתת תמלוגים אבל הפחתת התמלוגים שאגב הופחתו בזמן האחרון אז אפשר לעשות עוד איזה שינוי בעקומה - טעונה אישורו וחתימתו של שר האוצר.

גדעון סער: ואם שר האוצר לא בעניין אז חבל לנו על הזמן.

גדעון סער: למה רשות השידור?

גדעון סער: קודם כל אם המסקנה היא שהחדשות האלה נחוצות מטעמים שהם טעמים ציבוריים ושפירטתי אותם כאן בתמצית, זה סוג של שידור ציבורי.

גדעון סער: זה בוודאי לא פחות סוג של שידור ציבורי מערוץ הכנסת, שאני הצבעתי בעדו דרך אגב, שהוא בהחלט חשוב במימד הדמוקרטי והמדינה החליטה לממן אותו.

גדעון סער: אני חושב שרשות השידור זו בהחלט אחת המטלות שמבחינה רעיונית כשידור ציבורי יכולה לקחת ואני חושב שגם במרכאות, להרוויח מזה, כמובן לא להרוויח מבחינה כלכלית אלא למצוא יעדים, אופקים חדשים בראייה שלה כגוף שידור בעולם תקשורת משתנה.

גדעון סער: יחד עם זאת, לאחר שאמרנו את זה, יש שורה של בעיות שאנחנו לא יכולים למרוח אותם, לא יכולים לטאטא אותם מתחת לשולחן כאשר אנחנו עושים כאן את המודל.

גדעון סער: אחד, הבעיה התקציבית.

גדעון סער: אני לא טוען שתקציב רשות השידור הוא מועט אבל אני מניח שמאחר ונמצא פה גם מנכ"ל רשות השידור וגם השר הממונה על רשות השידור, שהם יגידו שאם רוצים להעמיס על כתפיהם עוד מטלות אז הם רוצים עוד תקציבים.

גדעון סער: אני חייב לומר שההיגיון אומר שהעלות איננה אותה עלות שיש לגורם אחר מכיוון שיש להם כבר תשתית קיימת אבל בוודאי שיש איזושהי דלתא שקיימת.

גדעון סער: למשל, לרשות השידור למיטב ידיעתי יש אולפן בחיפה ויש אולפן בבאר שבע, הם פרוסים ויש להם אולפנים ויש להם תשתית טכנית.

גדעון סער: בוודאי שאין להם היום כוח אדם לדעתי מקומי להרים מהדורות חדשות מקומיות מחר בבוקר בהיקף שאנחנו רוצים, אם אנחנו לא רוצים לרמות את עצמנו ולומר: ועכשיו הכתב בדרום יעשה 6 כתבות ואלה יהיו החדשות המקומיות.

איתן כבל: כמו המקומונים בעיתונים.

גדעון סער: כי בכל זאת חצי שעה זה דבר רציני.

גדעון סער: לכן יש את הסוגיה של התקציב.

גדעון סער: אני במצב לא נוח מאחר שכרגיל הממשלה איננה מסכימה עם עצמה.

גדעון סער: זאת אומרת שהשר הממונה על רשות השידור ושר התקשורת יש להם דעה אחת ושר האוצר מן הסתם יש לו דעה.

משה כחלון: אנחנו צריכים להתקדם.

גדעון סער: אבל אני סוקר את כל הבעיה, אני עושה פה, תאמין לי, דבר לטובת הוועדה במובן הזה שאני מצביע על הבעיות.

משה כחלון: אין לי ספק שמה שאתה אומר חשוב אבל הזמן לא איתנו.

גדעון סער: ברשותך עוד מספר דברים קצרים.

גדעון סער: לכן אנחנו צריכים לחשוב איך אנחנו פותרים את הנושא התקציבי מתוך מודעות למשמעויות של זה.

גדעון סער: אם אנחנו רוצים ללכת לפיתרון תקציבי אנחנו יודעים מה אנחנו יכולים לעשות רק מעל 51 ומתחת ל-51, אנחנו צריכים לראות באופן ריאלי מה העלויות וכו'.

גדעון סער: דבר שני הוא הנושא של העברת הלפיד - הרצף.

גדעון סער: מחר אנחנו בנובמבר ויש לנו חודשיים.

גדעון סער: אני לא חושב שהיום רשות השידור ערוכה בשלב המיידי.

גדעון סער: יכול להיות שאנחנו צריכים למצוא פיתרונות ביניים, מהגורם שהיום הפיק את החדשות המקומיות, שש מהדורות שהוא לתקופת זמן מסוימת, אולי לא באופן מלא, אולי לא כל המצבת הנוכחית, אבל איך אנחנו רצים תקופה מסוימת שמבטיחה את זה שהלפיד עובר באופן מסודר מבלי שתיפגע האיכות.

גדעון סער: שלוש, איך אנחנו מבטיחים את האיכות לאורך זמן אחרי שכבר הגענו למצב כזה.

גדעון סער: אני חייב לומר שבוודאי יפרט את זה יושב ראש מועצת הכבלים והלווין - איך מבחינה טכנית על ערוץ 33 ניתן לשדר ברצועות זמן חדשות מקומיות לפי אזורים.

גדעון סער: אני אציע שאם אנחנו הולכים לפיתרון של רשות השידור, כדי לדחוף את הנושא הזה של חדשות מקומיות אנחנו נקבע שתהיה מהדורה יומית או שבועית, צריך להחליט בדיוק איך, שהיא תהיה איזשהו לקט כזה או אחר על הפלטפורמה של ערוץ אחד כי אני חושב שהדבר הזה יוכל להרים מבחינת הרייטינג גם את החדשות המקומיות וזה יהיה דבר חשוב ביותר.

גדעון סער: כפי שביקשת אדוני היושב ראש, הצגתי בתמצית את הבעיות העיקריות שאנחנו חייבים לשבת ברצינות אם אנחנו רוצים לעשות דבר רציני.

גדעון סער: אם נגיע למודל שלם נוכל לעשות את זה בלי להזדקק לפיתרון הזמני שעליו דיברנו לפני קריאה טרומית של הארכה של 3 חודשים.

גדעון סער: אם לא נוכל לעשות את זה בטווח הזמן הזה, יכול להיות שנצטרך לעשות איזושהי קומבינציה.

דוד טל: גדעון, יש לך הערכה תקציבית לגבי מה זה אומר?

גדעון סער: לי קשה להעריך.

גדעון סער: היום באים ואומרים שכל החדשות המקומיות, אם אתה הולך על כל השש אזורים, לרבות הערוץ הערבי אז מדברים על 30 מיליון שקלים שהם מוציאים היום.

גדעון סער: לפי דעתי זה סכום יותר נמוך כאשר אתה מדבר על הפקה על ידי רשות השידור.

משה כחלון: אבל המפיקים פה, הם יכולים להגיד בעצמם.

גדעון סער: הסכומים לפי דעתי הם לא סכומים מהגדולים שהוועדה הזאת נתקלה בהם.

משה כחלון: ניר, ראש מטה השר, יש לך הערכה?

ניר שלום: לא, אני חושב שחבר הכנסת סער הציג את זה היטב, אפילו על חשבון שר התקשורת.

משה כחלון: עמדת השר היא שצריך להעביר את זה לרשות השידור, דבר שעל פניו הוא לא ישים, מי יפצה אותה כספית.

משה כחלון: בעצם אני לוקח את העבודה של השר הממונה על רשות השידור אז אני אאפשר לו לדבר אחר כך שוב.

משה כחלון: יורם מוקדי, בבקשה.

יורם מוקדי: אני חושב שבישיבה הקודמת הייתה הבנה סביב הוועדה וחבר הכנסת סער ביטא את זה היטב שיש פה מטלה ציבורית וקשה מאוד להטיל את זה על תעשיית הכבלים ועל חברות הכבלים.

יורם מוקדי: כפי שהובהר פה גם בפעם שעברה בעצם חברות הכבלים לא רק שהם במצב לא טוב אלא שהייתה חקיקה מאוד לא מפורטת לגבי החובות של הכבלים והם עמדו בזה.

יורם מוקדי: היה איזשהו דיל רגולטורי, גם הנטל שלקח על עצמו הרגולטור שבא ואמר:

יורם מוקדי: אני לא מוותר להם על לירה והם יעמדו בכל החובות שלהם וחברי הכנסת הוותיקים יותר זוכרים היטב שהכבלים לא באו הנה איתנו או לחוד כדי לבקש הקלה בשום דבר.

דוד טל: בניגוד לאחרים.

יורם מוקדי: נכון, בניגוד לאחרים שלא אזכיר את שמם אבל מתחיל ב"עין" ונגמר ב-"עשר" שבאו וביקשו בגלל מצבם.

יורם מוקדי: זה לא שמצבם יותר טוב, מצבם יותר גרוע אבל זה היה הדיל.

יורם מוקדי: הדיל היה החובות מוגדרים היטב ויש גבולות ואני לא מוותר להם על לירה כמו שאני לא מטיל עליהם מטלה נוספת ולכן להטיל עליהם מטלה נוספת זה נושא בעייתי, וגם חבר הכנסת סער ביטא את זה היטב.

יורם מוקדי: כשבאנו לבחון האם חדשות מקומיות הם באמת משהו ציבורי חשוב ואז הדבר הטבעי ביותר הוא שזה יהיה בשידור הציבורי.

יורם מוקדי: השידור הציבורי יש לו את היכולת להעביר את החדשות המקומיות ליותר אנשים בתפוצה הרבה יותר גדולה.

יורם מוקדי: קודם כל זה לא מוגבל רק ללקוחות הכבלים ודבר שני הוא שידור ציבורי וזו מטלה ציבורית ולשמחתי, הם בוודאי יבטאו את עמדתם, כך גם מנכ"ל רשות השידור וגם השר הממונה על רשות השידור רואים את הדברים כך.

יורם מוקדי: במסגרת החדשות המקומיות צריך קודם כל להחליט כמה אזורים.

יורם מוקדי: היום יש 5 אזורים, 2 בצפון, אחד בדרום ובירושלים מרכז ועוד מהדורה ערבית שהיא כלל ארצית.

יורם מוקדי: הכנסת צריכה להחליט אם מתמקדים בזה או טיפה מצטמצמים או לכל הפחות מטפלים בצפון דרום ולפחות אלה שבוודאות אין להם מענה ואז אולי הנטל התקציבי הוא אחר.

יורם מרציאנו: זה כבר לא חדשות מקומיות.

יורם מוקדי: דבר שני הוא שאלה של מה עושים עם הפיצול הזה שבעצם הכבלים הייתה להם יכולת לפצל בין אזורים לכאורה לערוץ 33 או לרשות השידור אין.

יורם מוקדי: אני אומר לכאורה כי קיימת אפשרות שגם אם רשות השידור תשדר ותקבל שיתוף פעולה, וזה תלוי גם בהסכמת הכבלים, כן בכל זאת לפצל את זה לפי אזורים - המענה של הלווין בהקשר הזה הוא קצת יותר מורכב ויש אפשרות במסגרת פלטפורמה של ערוץ 33 לשדר יצירות במהלך היום וכך המלצנו וכמובן זה לא תחום סמכותנו וזו רק הייתה המלצה מקצועית בתכתובת שלנו מול רשות השידור.

יורם מוקדי: כלומר יש פתרונות לדברים האלה.

יורם מוקדי: לבעיה שחבר כנסת סער ציין לגבי המעבר, הרי בהחלט יש חלופה שרשות השידור תשתמש במשאביה שלה אבל ניקח את אותו קבלן חיצוני קיים כזה או אחר, ובוודאי בתקופת מעבר היא יכולה לקחת את הקבלן על עובדיו ולהמשיך להעסיק את זה בין אם לתקופה זמנית ובין לתקופה קבועה ואז בעצם יש פיתרון לתפר הזה.

יורם מוקדי: כלומר אותם מערכות שקיימות ממשיכות לתפקד במעבר הזה.

יורם מוקדי: שורה תחתונה היא שיש פה סיכוי שהחדשות המקומיות ממעמד לא פשוט היום בחברות הכבלים שאינן אזוריות, יהפכו למשהו הרבה יותר משמעותי ועוד יותר חשוב ממה שהן היום במסגרת השידור הציבורי, תודה.

משה כחלון: תודה רבה.

משה כחלון: דוד קמיניץ מנכ"ל הוט, בבקשה.

משה כחלון: בדיון הקודם ביקשתי ממך נתונים על הרייטינג במסגרת הדיווח שלך.

דוד קמיניץ: אין לי נתונים על הרייטינג אבל הוא נמוך מאוד.

משה כחלון: אם היה גבוה אף אחד לא היה רוצה להיפטר מזה.

דוד קמיניץ: לדעתי JCS יעבירו אחרי הישיבה נתונים.

שמוליק שם-טוב: העברנו נתונים ישירות לחברות הכבלים שיעבירו אותם אליכם - - -

חברת הכבלים לא העבירה לנו.

שמוליק שם-טוב: בכל אופן הנתונים שבסקרים שלנו, בכל הפריפריות הנתונים הם יפים מאוד, בסקרים של חברות הכבלים, סקרים טלפוניים, אנחנו עומדים באזור 3 אחוזים.

יורם מרציאנו: הערת ביניים.

יורם מרציאנו: גם אמנון כהן וגם אני היינו סגני ראש עיר, הוא ברמלה ואני בלוד.

יורם מרציאנו: כשהיינו סגנים צעירים והופענו בחדשות המקומיות - איזה תגובות קיבלנו למחרת מתושבים, גם ברמלה וגם בלוד.

יורם מרציאנו: כך שידברו איתנו על רייטינגים בערים כמו לוד, רמלה, אופקים, נתיבות ובמקומות האלה, אני אומר לכם שלפוליטיקאים כמונו, משם הרי נבנינו ואחרת אין לנו שום יכולת להגיע לחשיפה תקשורתית וגם בפריפריה אנשים לא מקבלים את החדשות המקומיות.

משה כחלון: תראו איזו רוח גבית קיבלתם מיושב ראש סיעת העבודה - חברה בכירה בקואליציה.

אבישי ברוורמן: בבאר שבע כל החבר'ה שהיום כוכבים בתקשורת - כולם התחילו בחדשות.

אבשלום וילן: אבישי, עד עכשיו חשבתי לתמוך עכשיו אני לא בטוח - - -

משה כחלון: דוד, שמוליק שם טוב אומר שהעביר לכם נתונים אז אם אפשר אני מבקש את הנתונים.

דוד קמיניץ: אנחנו נעביר למרות שהנתונים שלנו שונים מאלו של JCS - נעביר את כולם.

שמוליק שם-טוב: ההבדלים הם פשוטים, מה שאנחנו עושים זה סקרים טלפונים שלנו.

שמוליק שם-טוב: נתוני חברות הכבלים הם סקרים טלפוניים שלהם.

משה כחלון: תעבירו את הנתונים במכתב לוואי עם כל ההסתייגויות שלכם אבל שהנתונים יהיו פה.

דוד קמיניץ: במשך 15 שנה שילמנו את עלות החדשות המקומיות, הוצאה של כ-30 מיליון שקל בשנה.

דוד קמיניץ: החברה שאני מייצג אותה הפסידה ב-5 השנים האחרונות קרוב ל-7 מיליארד שקלים.

דוד קמיניץ: נמצאת על סף קריסה, עדיין אין לנו הסכם מימון עם הבנקים, חיים מהיד לפה.

דוד קמיניץ: אחראים באופן ישיר ועקיף על פרנסת 10,000 בתי אב.

דוד קמיניץ: אנחנו לא יכולים להמשיך ולשאת בעלות .

דוד קמיניץ: על אף המצוקה הכלכלית שלנו עמדנו בכל המחויבויות שהיו לנו כלפי הרגולציה, כפי שיורם ציין.

דוד קמיניץ: לכן אנחנו לא מוצאים שום סיבה שאם אנחנו במשך 15 שנה סחבנו את המשא הכבד הזה, אנחנו צריכים אפילו יום אחד להמשיך ולשאת אותו.

דוד קמיניץ: על פי הרגולציה אנחנו מחויבים כל שנה ב-170 מיליון שקל - - -

משה כחלון: חבר הכנסת ברוורמן מתנצל, הוא הולך לוועדת הכספים, אולי הוא יעביר את מקור המימון.

אבישי ברוורמן: אני כבר אמרתי שאני תומך לחלוטין שיהיו חדשות מקומיות.

אבישי ברוורמן: מקובל עלי שהחברה לא צריכה לממן את זה אבל המקור התקציב צריך להגיע מאיזה מקום - - -

משה כחלון: אתה בדרך.

איתן כבל: נוותר על קניית מטוס.

דוד קמיניץ: החברה השקיעה בשנה האחרונה בהפקות מקור על פי מחויבות, על פי חוק 170 מיליון שקל.

דוד קמיניץ: למיטב הבנתי זה בערך פי 5 מההשקעה של רשות השידור בהפקות מקור.

דוד קמיניץ: אני חלילה לא אומר את זה כנגד רשות השידור רק כדי שנבין את הפרופורציות איזה משא החברה הזו סוחבת.

דוד קמיניץ: חייבים להבין שגם אם אנחנו יום אחד חייבים להמשיך לשאת בעלויות החדשות המקומיות - זה יהיה על חשבון משהו אחר.

דוד קמיניץ: במקרה הטוב השנה זו תהיה הצלחה גדולה אם נסיים את השנה עם הפסד של 500 מיליון שקל.

דוד קמיניץ: אני מדבר על 2006.

דוד קמיניץ: אם אצליח להביא את החברה להפסד של 500 מיליון שקל, כנראה שעמדנו במשימה.

דוד קמיניץ: אלה הם סדרי הגודל.

דוד קמיניץ: כעת החברה מאוד שברירית, כפי שאמרתי, אין לנו הסכם מימון עם הבנקים, אין מיזוג מוחלט בין החברות.

דוד קמיניץ: נכון שאנחנו בשלב האחרון של הסכם מימון עם הבנקים.

דוד קמיניץ: אנחנו לא יכולים להמשיך ולסחוב את זה ולכן אנחנו מאוד נשמח לשתף פעולה ולהעביר את זה הכי מסודר שאפשר לכל גורם אחר, אם זה רשות השידור בכל עזרה טכנולוגית של חלוקה לפי אזורים או כל דבר אחר.

משה כחלון: תודה, השר כבל השר הממונה על רשות השידור ואחר כך נמשיך עם חברי הכנסת.

איתן כבל: אדוני היושב ראש, חבריי, אהיה קצר.

איתן כבל: אנחנו מאוד מעוניינים וזה תואם את תפיסתה של רשות השידור, בוודאי בתוכנית שאנחנו מתכוונים להציג בזמן הקרוב לגבי התחדשותה של רשות השידור.

איתן כבל: מבלי להאריך ואני אומר את זה כאן, אני מודה למוקדי שהוא כבר עושה לנו סידור עבודה בתפר ובכל העניינים האלה, זה בסדר, אני מודה לך.

איתן כבל: אבל יחד עם זאת יש לנו ברשות השידור את הצרות והבעיות שלנו שהן קשות מאוד.

איתן כבל: אני אומר את זה באופן הכי מפורש והכי בוטה.

איתן כבל: בכל הכבוד, ואני באמת מאמין שזה צריך להיות חלק מהשידור הציבורי, אם לא נקבל סיוע לעניין הזה בטח ובטח בהתחלת הדרך, אין שום סיכוי שנעמיס עלינו עוד מערכת שמלכתחילה זה יהיה לא יותר מאשר מצוות אנשים מלומדה, לומר כן כשהמשמעות תהיה להרוג את העניין בדרך אלגנטית, וזאת לא הכוונה בכלל.

איתן כבל: אני חושב שהחדשות האזוריות הן דבר מאוד חשוב שראוי לטפח אותו.

איתן כבל: כפי שאמרתי בפתיחת דברי יש לנו עניין ונעשה את העבודה והמנכ"ל מוטי שקלאר יתייחס לדברים האלה.

איתן כבל: אני מוכן אפילו מתוך הרצון שלנו לשבת עם האוצר ומשרד התקשורת יחד עם המציעים למצוא נוסחה שמדברת על פרק של כמה שנים לנסות למצוא - - -

גדעון סער: איתן, מתי.

איתן כבל: מצידי, כל זמן, עוד היום.

גדעון סער: גם מצידי עוד היום אבל אתה אומר האוצר והתקשורת ובסך הכל אנחנו פה על תקן של, ואני לא אומר את זה עכשיו ברמה הקנטרנית - - -

יורם מרציאנו: גדעון, החתן רוצה הכלה רוצה אין את הרב עדיין.

גדעון סער: אני יכול לפתור את הבעיה בתוך הממשלה.

גדעון סער: תקרא לי אני בא בכל זמן.

איתן כבל: גדעון, אתה יודע, אני עובר אורח.

איתן כבל: בסוף עוד הצרה תהיה שלי.

איתן כבל: בסוף אמצא את עצמי האיש הבעייתי שסוגר את חדשות הכבלים.

איתן כבל: לא יקרה דבר כזה.

איתן כבל: אני אומר את זה פה באופן הכי מפורש, בכל הכבוד שאני מוקיר ומעריך את העניין הזה, לא יקרה דבר כזה.

איתן כבל: אני אומר, יש כאן נציגי אוצר, אני מוכן לשוחח עם שר האוצר עוד היום בעניין הזה אבל שיהיה ברור: היא גם כוח.

איתן כבל: ויש לא פעם מקרים שכל סיעות הבית יודעות להתאחד סביב עניין שהוא לא פוליטי, אין לו שום משמעות פוליטית אלא משמעות חברתית.

איתן כבל: נראה אתכם.

איתן כבל: אני אתן לכם כתף, תודה.

איתן כבל: אני מתנצל אדוני אבל אני נאלץ לעזוב.

איתן כבל: אמרו לי שאתה הולך לקרוע אותי ב-1 וחצי אז אני הולך להתארגן.

משה כחלון: מה יש ב-1 וחצי?

משה כחלון: הרפורמה ברשות השידור.

משה כחלון: אותי לימדו שמת לא יכול לסחוב מת.

איתן כבל: תתפלא, באחת וחצי יתרחשו ניסים.

משה כחלון: חבר הכנסת אמנון כהן בבקשה.

אמנון כהן: אני מקווה שהנושא החשוב הזה לא ימות, כולנו מסכימים שזה נושא ציבורי ממדרגה ראשונה ונחשפנו לשידורים הללו.

אמנון כהן: אני חושב שלציבור שחי בפריפריה זה נותן שירות מעולה גם מבחינת מקבל את החדשות וגם מבחינת להעביר ביקורת באותם אזורים, הרשויות, ראשי הערים, חברי מועצה.

אמנון כהן: אני כאן מחזק את ידו של המציע גדעון סער וחברת הכנסת שלי יחימוביץ שהעליתם את הנושא הזה.

אמנון כהן: עסקה בנושא הזה אבל אני גם יודע שתקופה מסוימת כל העובדים לא קיבלו משכורות והמצב היה קשה.

אמנון כהן: אנחנו כמדינה וחברי הקואליציה צריכים לשבת ולעזור הן לשרים הן למציע ולמשרד התקשורת ולשר הממונה על רשות השידור ולראות עם יושב ראש איך אנחנו יכולים להוביל את המהלך.

אמנון כהן: הזמן דוחק כי סוף שנה מתקרב ואנחנו לא יודעים מה יהיה בראשון לינואר.

אמנון כהן: גם בקרב העובדים יש אי ודאות.

אמנון כהן: זה לא בריא לכל המערכת להתנהל בצורה כזאת ולכן חייבים לצאת מפה עם מסר.

אמנון כהן: אם נחליט לקדם את הנושא חייבים לקדם אותו מהר.

אמנון כהן: במקביל צריך לשבת גם עם האוצר, גם עם משרד התקשורת ועם כל המשרדים הנוגעים בדבר על מנת לקדם את הנושא ומצד שני כמובן לראות איזה שיפוי נותנים לגופים שמפעילים, גם הם כפופים, אולי המטלות שלהם הן יותר מדי, אולי צריך לבדוק את סדרי העדיפויות שהם מציעים על פי החוק - - -

משה כחלון: כשאתה אומר לקדם, מה הכוונה?

משה כחלון: מה צריך לעשות?

אמנון כהן: אם אנחנו רוצים לא רק לדבר אלא לקדם אז דבר ראשון צריך לקדם את החקיקה הזאת כמה שיותר מהר.

אמנון כהן: זה קטליזטור.

אמנון כהן: בשלב מסוים אם נפתור את הבעיה פתרנו, המטרה היא לא חוק המטרה היא הנושא.

אמנון כהן: הנושא חשוב מאוד מבחינה חברתית וכולם מסכימים על זה.

משה כחלון: אז אתה מציע לקדם את החוק עכשיו?

אמנון כהן: קום כל לקדם את החוק.

אמנון כהן: במקביל אם אפשר להקים צוות מצומצם עם המציעים.

אמנון כהן: לשבת ליזום פגישות עם האוצר, ברשות השידור, בתקשורת, עם צוות משרד שהם אנשי מקצוע, להכניס את השרים לתוכו שיתנו את האוקי שלהם ויתחילו לקדם את זה.

אמנון כהן: אחרת זה לא יילך.

אמנון כהן: נדבר פה עוד דיון ועוד דיון והנושא לא יתקדם.

אמנון כהן: אתם חייבים להעביר את זה קודם כל לקריאה ראשונה כי ועדת הכלכלה אמרה את דברה.

אמנון כהן: אנחנו מעבירים את זה כרגע לקריאה ראשונה - - -

משה כחלון: שמדברת על ארכה של 3 חודשים.

גדעון סער: העירה היועצת המשפטית שאם תכניס רק את סעיף הארכה בלי הטלת התפקיד לעתיד לבוא על רשות השידור, לא תוכל אחרי זה לשנות את הקריאה השנייה והשלישית.

גדעון סער: זאת אומרת שני האלמנטים חייבים לבוא לקריאה ראשונה.

משה כחלון: אם תהיה הסכמה.

משה כחלון: עד קריאה ראשונה עוד אפשר להכניס את רשות השידור פנימה לתוך החוק.

משה כחלון: אחרי קריאה ראשונה, מי שידאג לנושא חדש יצטרך לחוקק את הכל מחדש.

גדעון סער: אני רוצה להיות סגור מכל הכיוונים.

גדעון סער: אני גם רוצה לקחת בחשבון עוד נקודה אפשרית, אם אנחנו הולכים לחקיקה שאנחנו צריכים להחליט מי הגורם שנושא במימון ונניח שכל המימון הוא על כתפי המדינה, זאת חקיקה חקיקה תקציבית כהגדרתה בחוק יסוד משק המדינה.

גדעון סער: אני רוצה התחייבות של כל סיעות הבית לתמוך בזה ואני צריך 51 קולות במליאה.

משה כחלון: חבר הכנסת אמנון כהן, אתה תומך, תודה.

משה כחלון: חבר הכנסת יורם.

משה כחלון: מרציאנו, בבקשה.

יורם מרציאנו: אני חושב שלא הייתה הצעת חוק שכולם הסכימו איתה.

יורם מרציאנו: אני חושב שגם בקריאה הטרומית שהיא הובאה היא קיבלה את תמיכתן של רוב סיעות הבית כך שכולם רואים את הצורך בחיוניות של המשך החדשות המקומיות.

יורם מרציאנו: דווקא בפריפריות, ואני כאיש חברתי, כאיש שכונות רואה בהמשך קיום החדשות המקומיות יותר מצורך חיוני לתושבי הפריפריות.

יורם מרציאנו: אבל מרוב טוב לא רואים את הטוב.

יורם מרציאנו: שר התקשורת מוכן, הוא דיבר איתי והביע את הצורך להעביר את זה לשר הממונה על רשות השידור ושמעתי את השר הממונה על רשות השידור, גם הוא מוכן ותופס את התפיסה החדשה של רשות השידור בצורך להתרחב ולהביא את החדשות המקומיות.

יורם מרציאנו: כולם מוכנים אבל יש פה בעיה אחת שאמר אותה גדעון סער בסיום דבריו.

יורם מרציאנו: מרוב טוב לא נראה את הטוב ובסופו של דבר לא יקרה כלום ובסוף הניתוח הצליח והחולה מת ולא יהיו גם חדשות מקומיות.

יורם מרציאנו: אני בעד להמשיך לקדם את יוזמת החוק.

יורם מרציאנו: הבנתי בתקופה הקצרה שלי בתוך הבית הזה שברגע שמתחילים יותר מדי דיבורים - ממסמסים את זה, בסוף צריך להביא את זה ורגע לפני הקריאה באים עם נציגי האוצר ומסכמים את הדברים כי אני מבין שכולם רוצים אבל בסוף זה העניין הכספי.

יורם מרציאנו: ואתה יודע גדעון כמוני שבסופו של דבר נכנסים לאיזה חדר צדדי מסכמים מה צריך, באים לפה ומאשרים.

יורם מרציאנו: אני מציע לך שאף אחד לא יהרוג לך את החוק, תמשיך לקדם את החוק.

גדעון סער: בוא נלך לקריאה ראשונה.

גדעון סער: דבר אחד תקופת מעבר, שתיים רשות השידור, שלוש הטלת עלות תקציבית, שהדבר הזה יהיה ברור.

יורם מרציאנו: מאה אחוז.

יורם מרציאנו: נלך למליאה ואני מבטיח לך - - -

אתי בנדלר: לקראת הקריאה ראשונה אי אפשר לעשות שום דבר.

אתי בנדלר: אני רק מזכירה את מה שהזכיר חבר הכנסת סע שאז נצטרך לקבל הערכה תקציבית מהאוצר, זה יעלה כהצעת חוק תקציבית וזה אומר שצריכים רוב של לפחות - - -

גדעון סער: יש פה חברים מכל הסיעות, תעזרו לי.

יורם מרציאנו: חברי חבר הכנסת גדעון סער, השעה היא עשר ואם אף אחד לא הגיש מועמדות אז אני גם יושב ראש סיעת העבודה באופן סופי, אז אני מודיע לך שאני אביא את תמיכתה של סיעת העבודה לעניין הזה באופן ברור וחד משמעי.

אבשלום וילן: על כל חלקיה.

גדעון סער: יש פה דברים מהותיים שאנחנו צריכים להיכנס אליהם אבל הנושא התקציבי הוא לא דברים - - -

יורם מרציאנו: גדעון, אתה גם עומד בלוחות זמנים צפופים משום שאתה יודע שבסוף דצמבר הם כבר לא על האוויר וכל מה שזמני יהפוך להיות לא רלוונטי ולא רציני.

יורם מרציאנו: כל עוד הם על האוויר אז אנחנו גם יכולים להמשיך להידבר ולדבר איתם.

יורם מרציאנו: לכן אני אומר שזה צריך להיות בדחיפות.

יורם מרציאנו: אני בכל אופן אתמוך בהצעת החוק שלך ואני מברך אותך ואת חברתי היקרה שלי יחימוביץ.

משה כחלון: תודה, נציג האוצר בבקשה.

אמנון כהן: הוא תומך בעמדתנו.

משה כחלון: נציג האוצר ידווח לנו כמה כסף הוא גובה תמלוגים מחברות הכבלים ואז אנחנו בחוק נאמר שהתמלוגים יעברו לטובת החדשות המקומיות - - -

אבשלום וילן: זה צביעה של כסף.

משה כחלון: נציג האוצר, אם אתה מקבל את ההצעה שלי נתמודד עם הסוגיה שהעלה חבר הכנסת וילן.

ערן ניצן: אחרי שחבר הכנסת וילן התבטא כך על המקצועיות של האוצר, אני לא יכול לחזור אחורה.

ערן ניצן: ולעצם העניין, אני חושב שהדיון הזה בהחלט מתקשר לדיון שנמשיך בו גם באחת וחצי.

ערן ניצן: חבר הכנסת סער ציין שלא מדובר פה בסכומים גדולים.

ערן ניצן: לצערנו מדובר בסכומים שהם בלתי אפשריים לרשות שידור ונשמח לפרט באחת וחצי את הנושא הזה.

ערן ניצן: רשות שידור הוא גוף ציבורי שאני בטוח שגם הוועדה חפצה ביקרו.

ערן ניצן: הוא נמצא בגירעון תפעולי, הוא נמצא בגירעון שוטף וההון העצמי שלי הולך ונהיה שלילי בהיקפים גדולים מאוד.

ערן ניצן: לכן הניסיון לבוא ולהביא את זה לרשות השידור הוא איזה מעגל שבסוף לא מצליח להיסגר.

גדעון סער: מה אתה מציע?

ערן ניצן: משרד האוצר משני טעמים לא יעביר כספים למימון השידורים כאמור.

ערן ניצן: הטעם הראשון הוא המצב הכספי של רשות השידור, המצב הגירעוני והמצב השני הוא שמשרד האוצר נמנע מלממן תוכן ברשות השידור.

אתי בנדלר: הטעם הראשון לא ברור.

ערן ניצן: אתה לא מגיע לגוף שיש לו בעיה, לצורך העניין לשיטתו של הגוף, לא אני אומר, אני נזהר בדברי - - -

גדעון סער: אל תגיד שאתם נמנעים מלממן תוכן כי אתם מממנים את ערוץ הכנסת.

ערן ניצן: אני מדבר כרגע בפעולות רשות השידור.

ערן ניצן: אין הזרמות כספים בין שר האוצר לבין תכנים ברשות שידור.

ערן ניצן: רשות שידור נמצאת בפני משבר פיננסי.

ערן ניצן: כשמשרד האוצר מטפל ביחד עם רשות שידור ביכולת הזאת להתמודד עם המשבר הפיננסי ישנם דברים דחופים יותר ודחופים פחות.

ערן ניצן: העובדה שבמשכורות של עובדים הפסקנו לשלם אותם - - -

אבשלום וילן: כמה הורדתם את האגרה בשנים האחרונות?

אבשלום וילן: האם העברתם את כל תוכניות הפנסיה שדובר ברשות השידור?

אבשלום וילן: אתה לא בא לפה בידיים נקיות.

אתי בנדלר: שהכסף יהיה כסף צבוע.

אתי בנדלר: משק סגור אם אתה רוצה שיהיה יועד אך ורק לחדשות המקומיות.

אתי בנדלר: אתה לא מכניס את זה לסל הכללי של תקציב רשות השידור.

ערן ניצן: אין לנו אפשרות לעשות כזה דבר.

ערן ניצן: העברה היא העברה לרשות שידור.

ערן ניצן: אנחנו גם לא צובעים את הכספים הללו.

ערן ניצן: משרד האוצר לא מעביר כספים לרשות שידור, בוודאי לא למימון תכנים.

ערן ניצן: משרד האוצר נזהר מלהעביר כספים למימון תכנים - - -

גדעון סער: אז נעביר את זה בחקיקה.

גדעון סער: אנחנו נחוקק ואתם תעבירו, זה מה שיקרה.

ערן ניצן: יש את הנייר שהונח על השולחן בתחילת הדיון שמדבר על הארכה של 10 שנים של הוראת החוק.

ערן ניצן: אני מבין שההצעה הזאת הולכת להשתנות ב-2 אלמנטים.

ערן ניצן: האחד זה התוקף ל-3 חודשים, תקנו אותי אם אני טועה.

ערן ניצן: הכוונה להטיל את זה על רשות שידור ולא להאריך את החוק כמו שכרגע מוצע, אני צודק?

גדעון סער: אתה יכול לעשות שילוב של הארכת תקופת מעבר והטלה על רשות השידור.

ערן ניצן: בכל מקרה הכוונה היא לעשות שינוי מהותי בהצעה שמונחת לנו כרגע וגם ההצעה שנידונה בוועדת השרים לענייני חקיקה.

גדעון סער: ועדת השרים לחקיקה, עם כל הכבוד, אני לא אמתין לה רבע שנייה.

גדעון סער: החלטת ועדת השרים לחקיקה לא קבעה עמדה מהותית.

גדעון סער: היא קבעה שהעמדה שיציג שר התקשורת היא העמדה המחייבת.

גדעון סער: באתי בדברים עם שר התקשורת.

גדעון סער: מבחינתי הממשלה שכשלה לטפל בנושא הזה, זה לא מעניין אותה ולא מציגה כאן עמדה בכלל, ואם היא מציגה היא מציגה כמה עמדות - היא לא גורם ומרגע זה הכנסת לוקחת פיקוד.

גדעון סער: אתה בא לפה לא בידיים נקיות, בצורה צינית ובכל מיני אמצעים פרוצדורליים מבלי להציע אלטרנטיבה - מנסה לטרפד את החקיקה ומבחינתך בניגוד לזה שגם בממשלה וגם בכנסת, אתה עם כל הכבוד פקיד מצוין ומסור אבל הדרג שממונה עליך מעוניין בקיום חדשות מקומיות, בכנסת מעוניינים מקיר לקיר בחדשות מקומיות ואתה באופן אישי רוצה לטרפד את זה וכל השאר לא מעניין אותך אז חבל על הזמן.

ערן ניצן: החלטת הממשלה קובעת שהיא תומכת בעמדת שר התקשורת כפי שתוצג במליאת הכנסת.

ערן ניצן: שר התקשורת הציג עמדה לפיה הוא מסכים להארכה של 3 חודשים וזו עמדת הממשלה.

גדעון סער: שר התקשורת באין ספור שיחות איתי, עם יושב ראש הוועדה, עם אנשים נוספים פה, הביע תמיכה בהעברת הנושא לרשות השידור וגם במימון הנושא הזה מקופת המדינה.

גדעון סער: העובדה שלא הצלחתם להגיע להבנה ביניכם, ומוצגות כאן 3 עמדות – עמדת משרד התקשורת, עמדת משרד האוצר ועמדת השר הממונה על רשות השידור - זאת חרפה לממשלה.

גדעון סער: תעשו שיעורי בית, תחזרו – לפני שתבקשו מאיתנו בקשות.

ערן ניצן: אני מניח שזה דבר שאתה מפנה לשר התקשורת.

גדעון סער: לא, זה דבר שאני מפנה רק אליך.

גדעון סער: עם שר התקשורת הגעתי להבנה.

גדעון סער: עם כל הכבוד, הוא מי שהוסמך בהחלטת ועדת השרים לחקיקה, אתה לא הוסמכת.

גדעון סער: מעכשיו אתם תרדפו אחרינו.

ערן ניצן: אני אומר שהממשלה תתנגד.

משה כחלון: הבנו מהאוצר שאין שום סיכוי, הממשלה תתנגד.

אסי מסינג: הטלת התפקיד על רשות השידור יכולה להתבצע אך ורק באמצעות תיקון של חוק רשות השידור.

אסי מסינג: מדובר בשינוי מהותי של ההצעה.

אסי מסינג: גם מטעם זה בוודאי שצריכה להיות עמדת ממשלה בעניין.

אבשלום וילן: יש כאן דו שיח של חרשים.

אבשלום וילן: אני מאוד אוהב את עמדת שר התקשורת שהוא מאוד תומך אבל לא שמעתי שהוא שם לירה.

אבשלום וילן: אני מאוד אוהב את ידידי איתן כבל שאומר: רעיון נפלא, אבל כסף אין.

אבשלום וילן: ואני הכי אוהב את אנשי האוצר שאומרים: אין כסף.

אבשלום וילן: צריך להחליט אחת משניים.

אבשלום וילן: הויכוח הוא לא עם אנשי האוצר, מקצועני, נשים את זה בצד.

אבשלום וילן: הויכוח עם שרי ממשלת ישראל ועם ממשלת ישראל.

אבשלום וילן: אם כנסת ישראל חושבת שהנושא חשוב – אין ברירה אלא לעבור את המכשלה העיקרית שהיא בקריאה הראשונה לגייס לזה 51 חברי כנסת.

אבשלום וילן: מה שגדעון אמר פה כבר ביררתי שמספר הוגן לצורך הדיון הוא עד 50 מיליון שקלים לשנה, אפשר גם 40 אבל אלו סדרי הגודל.

אבשלום וילן: לצורך הדיון, האוצר יגיד 50, אתה תגיד 30 - - -

גדעון סער: יש ערוץ הכנסת שהם 18 מיליון שקל.

גדעון סער: אל תספרו סיפורים, זה לא 50 מיליון שקלים אם לגורם פרטי שאין לו את התשתית שלכם זה עולה 30 מיליון שקלים, אל תספרו כי גם כשעובדים עלינו מפה וגם כשעובדים עלינו מפה – אנחנו מזהים את זה אותו דבר.

אבשלום וילן: ב-25 בנובמבר יצאו מכתבי פיטורין ל-130 עובדים כי הם יפוטרו עד סוף דצמבר.

אבשלום וילן: אז צריך להעביר את זה עכשיו בחוק.

אבשלום וילן: אמר פה יורם מרציאנו שהוא יביא את מפלגת העבודה.

אבשלום וילן: אני מניח שכל סיעות הבית צריכות להתגייס אם זה חשוב לנו להעביר לקריאה ראשונה ב-51 קולות.

אבשלום וילן: ברגע שנעשה את זה יש התמקחות עם חוק ההסדרים וכו'.

אבשלום וילן: זה יעמוד מול קצבאות זקנה וקצבאות ילדים - יצטרכו להיכנס גם ה-30 מיליון האלה.

אבשלום וילן: ואז בצורה כזאת, אם מגיעים להבנה איתם אפשר יהיה להעביר.

אבשלום וילן: קחו רק בחשבון שזה מוכרח גם תיקוני חקיקה וכו' עד 25 לנובמבר, אדוני היושב ראש, זה 3 שבועות, אתה מוכרח להתחיל לסגור אחרת הפיטורין מתחילים.

משה כחלון: לדעתי המצב שנמצאים בו העובדים כרגע הוא בלתי אפשרי.

משה כחלון: זה לא חשוב אם זה 25 לנובמבר, הם איבדו כל ביטחון כלכלי, כל אופק והם במצב שלא הייתי רוצה להתחלף איתם לרגע.

משה כחלון: לצערי, חשבנו שנוכל למנוע את זה.

גדעון סער: אני מוכן לעוד דבר, אני אאריך ב-3 חודשים והממשלה תביא לי את פתרון הקבע.

גדעון סער: תפוח האדמה הלוהט יתגלגל לממשלה.

גדעון סער: אני אעשה את מה שסיכמתי בקריאה הטרומית והממשלה תבוא עם פיתרון.

חנא סוייד: אני רציתי להעלות את הפן של החדשות בערבית ותוכניות בערבית וכל העניין של השידור הציבורי בערבית.

חנא סוייד: אני רוצה להגיד שבשביל אזרח ערבי או חבר כנסת ערבי להיכנס לתקשורת הוא צריך לעשות שוד אמיתי בכנסת שאחר כך מזכירים אותו לשמצה עד שהוא ייכנס לחדשות בערוצים הלאומיים.

חנא סוייד: לגבי שידור בערבית בערוץ 33 – זה שידור שאינו מכוון לאוכלוסייה הערבית.

חנא סוייד: זה עם הפנים החוצה, זה ממסדי, זה פרופוגנדה, זה חסר כל תוכן גם התכנים שם, אני לא יודע מה המסר שנותנים שם.

חנא סוייד: המסר הוא ממש לא מכובד ולא מספק את האוכלוסייה הערבית.

חנא סוייד: תקשורת ציבורית בעברית זה קשה מאוד, זה נס להיכנס לשם.

חנא סוייד: שידורים ארציים בערבית הם לא לצריכת האוכלוסייה הערבית זה לייצוא בעיקר.

חנא סוייד: מה שנשאר זה המעט מאוד שיש חדשות מקומיות.

חנא סוייד: יש פריפריה גיאוגרפית במדינת ישראל אבל יש גם פריפריה חברתית כלכלית.

חנא סוייד: גם בפריפריה הגיאוגרפית יש עוד פריפריה בתוך הפריפריה שהיום יש קצת מענה לזה וזה במין מהדורת חדשות בהוט בערבית שמקיימת פונקציה מסוימת.

חנא סוייד: לבוא עכשיו ובמיוחד בצל ההתפתחויות הפוליטיות והמפלגתיות האחרונות ולבטל את זה - זה ממש קטסטרופה.

חנא סוייד: לכן אני חושב שזה דבר שלא ייעשה - - -

גדעון סער: זה יהיה עוד נדבך משיקום הצפון, חלק מהתוכנית לשיקום הצפון.

חנא סוייד: זה לא קשור לחלוטין.

חנא סוייד: אני חושב שיש ממש משימה בפנינו והיא לשמר את המעט שקיים.

חנא סוייד: אחר כך לגבי התכנים של רשות שידור יש זמן להתווכח ויש זמן להכניס גם את המסר שאני רוצה להכניס כאן.

חנא סוייד: אני לא בקי בהיסטוריה שהייתה כאן אבל יש הרבה מה להגיד בעניין הזה.

חנא סוייד: לכן אני בהחלט מסכים להמשיך מה שקיים עד שב-3 החודשים האלה נמלא תוכן מה צריך להיות ושהממשלה מבחינה תקציבית תגיד מה הפיתרונות שהיא מביאה.

משה כחלון: תודה חבר הכנסת סוויד, חבר הכנסת טל.

דוד טל: אני אתחיל מהסוף, אני חושב שאנחנו צריכים כאן ואני מציע את זה גם לחברי המציעים להעביר את ההצעה הזאת לקריאה ראשונה מייד.

דוד טל: צריכים לא להכביר במילים וקודם כל להעביר לקריאה ראשונה.

דוד טל: במקביל לאחר שזה יעבור אנחנו צריכים למצוא את הערוצים המתאימים באוצר מפני שבלי רצון טוב של האוצר זה לא ילך ועל פי מה שנאמר פה על ידי חברי הכנסת כולם, לית מאן דפליג לגבי החשיבות של הערוץ הקהילתי הזה וחברי הכנסת שאמורים לקבוע את המדיניות של הבית הזה רוצים שזה יקרה, אני מבין שהבעיה היא תקציבית, אני מוכרח להצטרף למה שאמר יורם מוקדי שלפחות שהערוצים הללו, הוט, בניגוד לערוצים אחרים שלא נזכיר את שמם, הוא אמר מתחיל ב"עין" נגמר בעשר, הם באמת קיימו את המחויבות שלהם.

דוד טל: אני רואה בזה דבר מאוד חשוב משום שאחרים נטו כל 3 חודשים, חצי שנה, להגיע לוועדה הזאת וצמצמנו להם את הרגולציה והענקנו להם ואפשרנו להם ונתנו להם, בקיצור, נתנו להם איזה גרונטי שהם רק יכולים להרוויח אם הם נכנסים וזוכים באיזשהו זיכיון כזה או אחר של משאב של המדינה.

משה כחלון: אתה מציע לקדם את החקיקה ועכשיו.

משה כחלון: חברת הכנסת יחימוביץ המציעה, בבקשה.

שלי יחימוביץ': לא אכביר מילים על נחיצות המשך השידור המקומי תמימות דעים מוחלטת שהשידור של חדשות מקומיות ומהדורות מקומיות הוא נחוץ והוא בעיקר משרת את הפריפריות וגם חבר כנסת סוויד משרת יישובים ערבים, הוא משרת עיירות פיתוח ואת כל האזורים הזנוחים שלא באים לידי ביטוי בערוצי ה"מיין סטרים".

שלי יחימוביץ': על זה יש הסכמה ועובדה הקריאה הטרומית עברה פה אחד בכנסת לרבות רכיבים בקואליציה למרות שבתחילה הייתה התנגדות.

שלי יחימוביץ': אני מוכרחה להודות שיש לי תחושה של מסמוס מכוון של היוזמה של גדעון ושלי.

שלי יחימוביץ': היא התחילה בחוסר רצון של שר התקשורת לשתף פעולה עם החקיקה הזאת.

שלי יחימוביץ': הוא אמר לנו שהוא מבחינתו מכין חקיקה חלופית יותר טובה שתחייב גם את יס וגם את הוט כדי לשאת שכם אל שכם את המעמסה הזאת כי לא הגיוני שהוט לבד ישאו אותה.

שלי יחימוביץ': אנחנו התייחסנו לדברים האלה ברצינות רבה ולכן כשגדעון עלה לנמק את החוק בקריאה טרומית אף הודענו שאנחנו קשובים להצעתו של השר אטיאס ושאנחנו נבצע כל שינוי בחקיקה כראות עיניו ולחלוטין נסיר את החוק שלנו אם תובא חקיקה ממשלתית.

שלי יחימוביץ': ובינתיים פתאום באים לנו עם הרעיון הזה שעל פניו הוא נשמע סביר.

שלי יחימוביץ': ערוץ 33.

שלי יחימוביץ': אבל זה כל כך פרטאצ' וזה כל כך עוד צעד אחד במסמוס.

שלי יחימוביץ': אתמול היו לי כמה שיחות, גם עם השר איתן כבל וגם עם השר אטיאס.

שלי יחימוביץ': ואומר השר כבל ובצדק: לכן זה מאוד מתאים לשידור הציבורי לשאת בדבר הזה.

שלי יחימוביץ': אבל לא יכול להיות, אני אומרת לכם בתור יוצאת רשות השידור שיזרקו בתוך הגוף המדמם, הסובל, המוכה הזה את המטלה הזאת רק כדי להיפטר ממנה כמו תפוח אדמה לוהט ויעמידו אותנו על עובדה מוגמרת ואחר כך אנחנו יכולים ללכת ולחפש את התקציבים במקום אחר.

שלי יחימוביץ': שאלתי את השר אטיאס אם הוא מתואם עם האוצר בהצעה המצוינת הזאת, אני לא יודעת אם היא מצוינת אבל יש לה את היתרונות שלה והיא הגיונית על פניה, היא סבירה.

שלי יחימוביץ': הוא אמר: כן בוודאי דיברתי עם האוצר.

שלי יחימוביץ': ומה הם אמרו לך?

שלי יחימוביץ': אמר קובי הבר שהוא לא מתכוון לתת את הכסף אלא אם יכריחו אותו בחקיקה.

שלי יחימוביץ': אז אמרתי לשר אטיאס, אם ככה אז קדימה, בואו תחוקקו חקיקה ממשלתית.

שלי יחימוביץ': ואז התשובה הייתה: לא, תחוקקו אתם חברי הכנסת ואנחנו נתמוך.

משה כחלון: אז אני מבין שאת תומכת בלהמשיך ולהגיע כמה שיותר מהר להכין אותה לראשונה.

שלי יחימוביץ': אני אומרת שמכל הדברים האלה עולה חוסר תום לב וחוסר נכונות.

שלי יחימוביץ': לא ברור לי איך יס והוט קיבלו פטור כל כך מיידי וסופי.

שלי יחימוביץ': אנחנו עוד לא פטרנו אותם.

שלי יחימוביץ': אנחנו מבחינתנו - - -

משה כחלון: יס, מה זה קשור?

שלי יחימוביץ': לא, כי אמר השר אטיאס בהתחלה שזה לא הוגן שרק הוט ואולי צריך גם לחייב את יס, זה על פי ההצעה המקורית שלו.

שלי יחימוביץ': אני לא יודעת איך הוט קיבלו במהירות כזאת את הפטור הזה.

שלי יחימוביץ': אנחנו לא מעניקים להם אותו.

שלי יחימוביץ': חוסר הרצינות וחוסר ההיענות בכלל וחוסר המעש ביחס לחקיקה שלנו, יכול להיות שבאמת אנחנו צריכים לכופף את ידו של מישהו ופשוט ללכת לקריאה ראשונה כמו שמציע חבר הכנסת דוד טל ויהיה לנו רוב.

שלי יחימוביץ': אני בטוחה למשל שחבר הכנסת אפללו מקדימה יתמוך בקריאה הראשונה.

שלי יחימוביץ': מילה נוספת אחרונה: יש היום 130 עובדים והם צריכים להיות בראש מעיינו.

שלי יחימוביץ': אני לא רוצה שאיכשהו בתמסורת הזאת בין הוט לבין רשות השידור אותם 130 יהפכו לסרח עודף ואנחנו נשכח מהם.

שלי יחימוביץ': להציל אותם ואת מקום עבודתם זו המטרה הראשונה.

משה כחלון: תודה רבה.

משה כחלון: חבר הכנסת אפללו, בבקשה.

אלי אפללו: אדוני היושב ראש, חברי כנסת נכבדים.

אלי אפללו: אני את דברי השמעתי בעבר.

אלי אפללו: אני חוזר להשמיע אותם עכשיו כי זה ממש קריטי.

אלי אפללו: במקרה הספיציפי פה אני משוכנע שרוצים למסמס את זה.

אלי אפללו: כמו שאמר חבר הכנסת דוד טל, אני מציע להעלות את זה ישר לקריאה ראשונה.

אלי אפללו: אבל יש לי הערה לחברי גדעון סער.

אלי אפללו: בוא לא נערבב פוליטיקה - - -

גדעון סער: מאה אחוז.

אלי אפללו: כי אם אתה משתמש בפלטפורמה הזאת לתקוף את הממשלה אתה חוטא למטרה.

שלי יחימוביץ': מקובל עלינו.

אלי אפללו: אז אני מבקש ממך בבקשה - - -

דוד טל: אתה צודק.

אלי אפללו: בוא נטפל באמת לגופו של עניין ולא נכניס פוליטיקה לעניין.

אלי אפללו: אני מעריך מאוד את העבודה שאתה עושה גדעון סער לעניין אבל בשביל מה?

אלי אפללו: אנחנו פה לא רואים קואליציה ולא אופוזיציה.

גדעון סער: אני אומר שזה ממשלה מצוינת לפרוטוקול רק בוא נעביר את החוק.

אלי אפללו: הדבר הכי חשוב זה באמת לשידורי הצפון, מה שעברנו עכשיו.

אלי אפללו: האם בשידור הממלכתי שיש 700 או 800 מיליון אני לא יודע בדיוק את הסכום שעכשיו בגלל האגרה, יכולים להגיע גם למיליארד שקל אם יגבו נכון, שם מדובר בתקציבי ענק והם לא מתייחסים לפריפריה, מה זה השידורים האלו?

אלי אפללו: הם באים לראות את הבעיות הקטנות שאכפת לנו מהפריפריה והיום צפון אחרי כל המלחמה הזאת תאמינו לי, אני שם בערוץ הזה לראות מה קורה בכל מיני יישובים כי זה חשוב לי.

אלי אפללו: ולא בערוץ הראשון ולא בערוץ השני, בלי לפגוע חלילה בערוצים האלו, הם מסתכלים במקרו ולא מסתכלים במיקרו.

אלי אפללו: ואני אומר לכם שהחשיבות של הערוצים האלו היא קריטית בשביל הפריפריות ואם האוצר לא מבין את זה והממשלה לא מבינה את זה, בלי לערבב פוליטיקה כי פה אנחנו בקונצנזוס כללי, אני אומר לך שאתמוך במלא מובן המילה ואני משוכנע שנוכל לשכנע את האנשים בגלל הנחיצות של העניין הזה וזה מה שאני מציע.

משה כחלון: תודה.

משה כחלון: מר ערן ניצן, אני מקווה שאתה שומע את הדברים.

ערן ניצן: בקשב רב.

משה כחלון: רק תבין שיש פה נציג בכיר מקדימה, נציגי העבודה, ליכוד, והאיחוד הלאומי מפד"ל, מר"ץ - - -

יצחק זיו: הגמלאים תומכים.

משה כחלון: והגמלאים תומכים.

משה כחלון: חבר הכנסת גבאי, בבקשה.

אליהו גבאי: אני גם אגייס את הסיעה שלי כדי לתמוך בחוק ולהביא את ההצלחה המסיבית של החוק הזה.

אליהו גבאי: אני רואה אותו כחוק חשוב ביותר כדי להביא שידורים לציבור גדול שלא מצליח להידחק לחדשות הארציות ונדחק לשולים עקב כך שכל החדשות העיקריות סובבות סביב כמה גופים וכמה נושאים והנושא שמעניין את הציבור בכל פריפריה אינו מגיע לידי ביטוי ואני מקווה שזו הזדמנות ואסור לתת לנושא של החדשות המקומיות לדעוך כי הם חיוניות לציבור לא פחות מחדשות ארציות, תודה.

משה כחלון: תודה, מוטי שקלאר מנכ"ל רשות השידור, בבקשה.

מוטי שקלאר: 3 נקודות קצרות.

מוטי שקלאר: היתרון של עשיית החדשות המקומיות בערוץ הציבורי ברור לכולם.

מוטי שקלאר: מעבר לניצול הנכון של כתבי רדיו וטלביזיה שנמצאים בפריפריה בלאו הכי, היתרון העיקרי בעיני זה זליגת התכנים.

מוטי שקלאר: יש סימביוזה בחיים.

מוטי שקלאר: ברגע שערוץ אחד מייצר חדשות מקומיות, חלק מהתכנים אם נרצה או לא נרצה, יזלגו למהדורה המרכזית.

מוטי שקלאר: וזה אולי היתרון המשמעותי ביותר.

שלי יחימוביץ': או להיפך, יזלגו מהמהדורה המרכזית לפריפריה ואז - - -

מוטי שקלאר: זה יוצר סימביוזה עדכנית וזה כשלעצמו חשוב, אולי יותר חשוב מכל דבר אחר.

מוטי שקלאר: אם ימצא הכסף חשוב לי להדגיש את נושא זמן ההתארגנות, על מנת שזה לא יהיה פרצאצ', אני לא חושב שבשלושה חודשים, עם כל הכבוד לרשות השידור שבמקביל נכנסת לרה ארגון ולפיטורים של מאות עובדים או לפרישת מאות עובדים, אנחנו ב-3 חודשים לא נצליח להרים את זה, אני אומר את זה בצורה הכי ברורה.

מוטי שקלאר: אנחנו צריכים את זמן ההתארגנות שזה ייכנס לנושא החקיקה.

מוטי שקלאר: אני חושב שבתוך 5 חודשים נוכל להרים את הנושא.

מוטי שקלאר: הערה אחת לערן נציג האוצר, נער הייתי וגם זקנתי, אני כבר כמה שנים טובות בוועדה הזאת, להזכירך שהאוצר לא רק שהתערב בנושאים כאלה ואחרים אלא הוא גם נכנס לרזולוציה של תכנים יותר מכל גורם אחר.

מוטי שקלאר: הרי אתם פה קבעתם כמה כסף יוקצה לדרמה, כמה כסף לדוקו וכן הלאה.

ערן ניצן: זה לא כסף של האוצר.

מוטי שקלאר: נכנסתם לרזולוציה הכי נמוכה בוועדת הכלכלה להזכירך.

משה כחלון: תודה רבה מנכ"ל רשות השידור.

משה כחלון: פרופ' אלי פולק יו"ר האגודה לזכות הציבור לדעת, בבקשה.

אלי פולק: נדמה לי שיש פה שני נושאים על השולחן.

אלי פולק: נושא אחד הוא שידור של החדשות המקומיות שעליו אין ויכוח.

אלי פולק: הנושא השני הוא נושא של 150 משרות של אנשים שיפוטרו.

אלי פולק: שני הנושאים האלה הם לא בהכרח תומכים אחד בשני, להיפך, הם אפילו תרתי דסתרי.

אלי פולק: כאשר מעבירים את הנושא לרשות השידור ברשות השידור אנחנו יודעים שישנה אבטלה סמויה.

אלי פולק: יהיה נהדר לקחת את אותה אבטלה סמויה ולהשתמש בה כדי להרים את השידור המקומי, זה לא יעזור לאותם 150 אנשים שלצערנו יאבדו את משרתם וכדאי שהדבר יעלה על סדר היום.

אלי פולק: הנושא השני - הכל עניין של סדרי עדיפויות.

אלי פולק: כאשר ברשות שידור משלמים משכורות של 1500 שקל לשעת שידור, אז אולי בסדרי העדיפויות האלה כדאי לא לשלם משכורת עתק לכל מיני כוכבים ולעשות את חוק רשות השידור כפי שהוא צריך להיות.

אלי פולק: כאשר למשל ברדיו בשנים האחרונות יש 2 תוכניות, גם רוח צפונית וגם רוח דרומית שעושות את זה מתוך טבע הדברים שזה תפקידה של רשות השידור.

אלי פולק: אז אם חברי הכנסת יעבירו את החוק ויתנו הוראה או המלצה מאוד ברורה לרשות השידור: שנו את סדרי העדיפויות שלכם, תעשו את מה שאתם באמת צריכים במקום להעשיר את הכיסים הפרטיים של כמה כוכבים, יפתרו את הבעיה.

משה כחלון: תודה רבה פרופ' פולק.

משה כחלון: דוד קמיניץ משפט אחד ונסכם.

דוד קמיניץ: 3 נקודות בקצרה.

דוד קמיניץ: דיברו פה על חברות או על ארגונים מדממים.

דוד קמיניץ: אני מוכן לוותר על הכבוד ולתת לכל אחד שידמם יותר מאיתנו אבל לצערי כרגע אני פה מוביל ללא שום ספק עם הפסד כמו שאמרתי ב-5 שנים של 7 וחצי מיליארד שקל.

דוד קמיניץ: הדבר השני, מדברים על 150 עובדים, אני מייצג 5000 עובדים ודואג לפרנסת 10,000 בתי אב.

דוד קמיניץ: עם כל הכבוד ל-150, ואני לא אומר את זה בציניות, צריך לחשוב שמצד שני אין יש מאין ומבחינתי 30 מיליון אקווילנט ל-220 עובדים.

דוד קמיניץ: נקודה שלישית - גם אם לוקחים החלטה שממשיכים בהקצאה, לא יעלה על הדעת שחברה ש-15 שנה סחבה את זה תמשיך גם לסחוב את זה בתקופת המעבר.

דוד קמיניץ: אז יש אלטרנטיבות שעלו בדיון הקודם - יש חברת לווין או יש ערוצי שידור נוספים.

דוד קמיניץ: רבותי, אנחנו מבקשים מכם, עמדנו בכל ההתחייבויות עד היום לאורך כל השנים, תפתרו אותנו מהעניין הזה, תנו לנו לשרוד.

משה כחלון: תודה רבה.

משה כחלון: אני הבנתי שגם מיטל בשארי, המועצה לצרכנות, תומכת.

מיטל בשארי: אנחנו מאוד תומכים בעניין.

מיטל בשארי: אני רק רוצה לציין שבג"ץ - - - שהיא חברה מתוקנת, הגנה עולה כסף וחברה מתוקנת אמורה לשלם ולהוציא כסף על הגנה של זכויות האזרח.

משה כחלון: אני מבקש כרגע, חבר הכנסת סער וחברת הכנסת יחימוביץ לקבל החלטה עקרונית על איזה מסלול אנחנו הולכים ולאחר מכן לאפשר ליועצת המשפטית של הוועדה לנסח את המסלול הזה ונקיים דיון קרוב ונביא את זה להצבעה עם הנוסח המתוקן.

משה כחלון: אני אקריא את העקרונות: אפשרויות שאנחנו צריכים להחליט ביניהם: חיוב הוט מימון דמי הפחתה מתמלוגים שהם משלמים.

שלי יחימוביץ': צריך לדאוג שלא כמו שקורה הרבה פעמים, שהפחתת התמלוגים בסוף תהיה הרבה יותר גדולה ממה שהם נותנים.

שלי יחימוביץ': יש לי תחושת בטן שזה עלול לקרות.

אתי בנדלר: ולכן צריך לקבוע מי יקבע את הסכום.

משה כחלון: סעיף הבא הוא: מי יקבע את הסכום.

לאה ורון: מנכ"ל הוט מדבר על 100 מיליון שקלים שהם משלמים.

משה כחלון: הם משלמים 100 מיליון שקל בשנה תמלוגים שנתיים.

משה כחלון: אם ישלמו 70 הם יוכלו להמשיך לשדר.

משה כחלון: חד וחלק וזה לא מסובך.

משה כחלון: האפשרות השנייה לחייב את רשות השידור לבצע את הפעולה הזאת, את החדשות המקומיות, ואנחנו נקבע בחוק שהמימון יעבור על ידי משרד האוצר.

אלי אפללו: מה קורה לגבי העובדים שעובדים שם?

אלי אפללו: פה לא נתתם את הדעת.

אלי אפללו: כמו שמכובדנו פרופ' פולק אמר שהאנשים שיפרשו יעברו לכאן.

אלי אפללו: מה קורה עם 130 העובדים האלו?

אלי אפללו: אני לא חושב שהאנשים האלו שעבדו ובנו את התשתית והכל, פתאום - - -

משה כחלון: אז האפשרות הראשונה פותרת לנו את הבעיה.

אלי אפללו: אני לא רוצה שהרביזיה או מה שעושים שם, תוכנית ההבראה שלהם היא על חשבון 130 העובדים.

אתי בנדלר: חבר הכנסת אפללו, מדובר בהתקשרות מסחרית בין חברת הוט לבין חברת JCS.

אתי בנדלר: אי אפשר לכפות בחקיקה המשך התקשרות מסחרית מהסוג הזה.

אלי אפללו: אני מדבר על המעבר של זה בזה, שלא ישתמשו בכלי הזה כדי לפתור את הבעיות שלהם, של רשות השידור.

אלי אפללו: לזה התכוונתי.

אתי בנדלר: אפשר לקבוע שהכל יהיה הפקת חוץ קנויה.

שלי יחימוביץ': ה-130 עובדים זה פתיר?

משה כחלון: כן.

אלי אפללו: השאלה הנוספת: מה קורה ב-3 חודשים האלה?

משה כחלון: ב-3 חודשים בכל מקרה נצטרך ללכת על ארכה כי כל גוף שתעביר לא יוכל להיערך בזמן.

אלי אפללו: שהם יקבלו את הפיצוי - - -

משה כחלון: בדיוק.

משה כחלון: ארכה שהוט ימשיכו לשלם בתקופתה הארכה הזאת ואנחנו גם נחייב בחוק שהאוצר יממן את התקופה הזאת.

גדעון סער: יש לנו 2 אפשרויות: אם אנחנו הולכים לאופציה שהיא הארכת החובה על הוט שכרוכה בהפחתת התמלוגים על פי ההצעה שניתנה כאן - אתה לא חייב להיות מוגבל ל-3 חודשים.

גדעון סער: אתה יכול לעשות את זה סידור לשנה.

גדעון סער: כפי שאמרתי קודם, מאחר שיש לנו ממשלה מצוינת, תוך שנה היא בוודאי תביא הצעה להסדר כולל, זאת אופציה אחת.

שלי יחימוביץ': ובמהלך השנה הזאת אפשר לחוקק חוק שיחייב תקצוב של העברת הדבר הזה לרשות השידור כי הרי ב-2007 לא נראה תקצוב ריאלי.

גדעון סער: אופציה שנייה היא ללכת למהלך שמעביר את האחריות לרשות השידור עם כל האלמנטים שציינו אותם כאן לגבי תקופת מעבר, לגבי מימון וכו'.

גדעון סער: מה שקורה שבכל תסריט משרד האוצר יתנגד לשתי החלופות כי הוא רוצה לשחוט את העניין הזה וזהו.

גדעון סער: מה שאני מציע לך אדוני היושב ראש, היום יום שלישי, תקבע הצבעה ליום שני, תגיד להם: יש 2 חלופות.

גדעון סער: שהממשלה תודיע לנו באיזו חלופה היא תומכת כאשר אנחנו מודיעים מראש שכל אחת מהן מקובלת עלינו, אני לא נכנס כרגע לרזולוציה, אני נכנס כרגע לעקרונות.

גדעון סער: - - -

משה כחלון: אבל אנחנו צריכים להגיע כבר עם נוסחים - - -

גדעון סער: בסדר גמור.

גדעון סער: היועצת המשפטית תעשה 2 אלטרנטיבות.

גדעון סער: נשאל אותם באיזה מהאלטרנטיבות הממשלה תומכת.

דוד טל: ומה עם האלטרנטיבה של יס?

דוד טל: ראיתי שהם קרנו מאושר, שיס יכנסו למעגל הזה?

משה כחלון: יס, אתם רצים להתנדב?

דוברת: ממש לא.

גדעון סער: אני רוצה להגיד גם משהו בנימה אישית.

גדעון סער: הדבר שהייתי הכי מאושר הוא שהממשלה תבוא עם הצעת פיתרון.

גדעון סער: ככה קיווינו תקופה ארוכה, גם היום הייתי מאושר אם זה יקרה.

גדעון סער: מה שאני מציע - שנקבע לעצמנו קו אדום שביום שני הבא אנחנו מצביעים על נוסח לקריאה ראשונה.

משה כחלון: נעשה את זה בהקדם האפשרי.

שלי יחימוביץ': אדוני היושב ראש, קצת התעלמנו מהדברים שאמר חבר הכנסת סוויד ואי אפשר לבטל אותם.

שלי יחימוביץ': הוא אומר שרשות השידור לא מהווה תחליף לחדשות המקומיות מבחינת תכנים.

שלי יחימוביץ': היא מהווה גוף שידור מטעם.

שלי יחימוביץ': הם לא מקבלים את השידורים של רשות השידור.

מוטי שקלאר: שווה לעשות דיון על זה, אני לא כל כך מסכים.

שלי יחימוביץ': אני רק אומרת שצריך להתייחס לזה.

שלי יחימוביץ': הדבר הנוסף הוא שבהצעה של הפחתת תמלוגים בהמשך ההסדר לשנה, נאמר שישלמו 70 במקום מאה, אנחנו שוב איכשהו שוכחים בצד את עובדי JCS.

גדעון סער: אז פסלת את 2 האופציות, מה את מציעה, שלי?

גדעון סער: זה רגע האמת.

גדעון סער: לא צריך להקשיב ולא צריך לשמוע, צריך להחליט.

משה כחלון: אני חושב שזה פתיר.

משה כחלון: אם תרצי שלי, אסביר לך אחר כך, בלאו הכי אנחנו לא מגיעים להצבעה כרגע.

משה כחלון: אני אסביר לך איך זה פתיר ואני מאמין שאפשר.

משה כחלון: אם זה יגיע לרשות השידור זה לא פתיר, אם זה יישאר בהוט זה פתיר.

משה כחלון: אני מבקש מהיועצת המשפטית של הוועדה להכין לישיבה הבאה שני נוסחים ב-2 הוורסיות שהוצגו כאן ואנחנו מקווים, כפי שאמר חבר הכנסת סער, שהממשלה תגיע עם הצעה משלה.

משה כחלון: אנחנו פתוחים להצעת הממשלה, כל הצעה שתיתן מענה לבעיה הזאת אנחנו נשמח.

יורם מרציאנו: מה עם בחינת לוחות זמנים?

משה כחלון: אני אבקש ממנהלת הוועדה לשבץ את הנושא הזה הכי מהר שרק אפשר כי הדיון למעשה כבר מוצה, זה כבר דיון שני, שמענו את כולם.

משה כחלון: בפעם הבאה מה שיהיה לנו זה פשוט הקראה והצבעה.

גדעון סער: אם אין לי תאריך, עדיף להצביע היום.

משה כחלון: אני לא יכול להכין לך נוסח עכשיו.

אתי בנדלר: בכל מקרה הוועדה תצטרך לקיים עוד ישיבה כדי לקבל את העלות התקציבית מהאוצר.

אלי אפללו: אי אפשר להצביע בלי עלות תקציבית ובלי שיהיה נוסח כתוב.

משה כחלון: לא נצביע היום.

משה כחלון: אני אקבע מועד, חבר הכנסת סער, בהקדם האפשרי.

משה כחלון: אני חושב שהאחרון שיכול להתלונן זה אתה, חבר הכנסת סער.

משה כחלון: קיימתי לך דיון בפגרה.

משה כחלון: אני רוצה לומר שאני חייב לבקש שאתה תגיד גם על הוועדה שהיא מצוינת כמו שאמרת על הממשלה.

גדעון סער: אני לא יכול לשים את הוועדה ואת הממשלה באותו מישור.

גדעון סער: הממשלה מצוינת אבל הוועדה היא הרבה מעל לזה.

משה כחלון: אז אנחנו נקיים את זה בהקדם האפשרי.

משה כחלון: כרגע פשוט טכנית אני לא יכול.

חנא סוייד: אני רוצה לדבר על מה שחברת הכנסת שלי יחימוביץ אמרה וזה שהאלטרנטיבות שהועלו כאן כאילו הן אלטרנטיבות כספיות בלבד.

חנא סוייד: בעוד שלאלטרנטיבה השנייה יש גם מימד תוכני.

חנא סוייד: רשות השידור זה תוכן, זה ענייני.

חנא סוייד: זה לא רק לתת את הכסף.

חנא סוייד: לכן אני חושב שזה לא אלטרנטיבות.

חנא סוייד: זה 2 הצעות שהן רחוקות אחת מהשנייה.

אלי אפללו: תאריך יעד.

אלי אפללו: מתי אנחנו עושים את זה?

אלי אפללו: אין זמן.

משה כחלון: אני יכול לתת לך את המועד הקרוב ביותר להצעת החוק.

משה כחלון: זה יהיה או בשבוע הבא או לכל המאוחר בתחילת השבוע שלאחריו.

משה כחלון: חבר הכנסת אפללו, אנחנו שותפים לדעתך שזה צריך להיות מהר ככל האפשר.

משה כחלון: מה שאני מציע לך חבר הכנסת סוויד, במהלך השבוע - - -

חנא סוייד: תן יותר זמן.

משה כחלון: אבל להתחיל עם משהו.

משה כחלון: המגמה היא בשבוע הבא להביא את זה לראשונה.

משה כחלון: לאחר מכן יש לנו להכנה לשנייה ושלישית.

משה כחלון: בתקופת הביניים הזאת תיכנס, חבר הכנסת סוויד לעניין, ותנסה לקדם.

משה כחלון: אני מודה לכולם.

אתי בנדלר: אני רק רוצה להבהיר משהו לאור שאלתו של האוצר.

אתי בנדלר: אני מבינה שהצעת החוק כפי שנוסחה במקור איננה עומדת כרגע על הפרק.

אתי בנדלר: זאת אומרת הארכה לתקופה מצוינת ל-10 שנים ללא מימון - - -

גדעון סער: אני לא אכנע לטריקים של נציגי אגף התקציבים שאחרי שנציגי הממשלה התחייבו שהם יבואו עם פיתרון לוועדה הזאת - לא הגיעו עם פיתרון והם מנסים לשחק משחק טכני על הנוסח של החוק.

גדעון סער: מבחינתי הממשלה לא קיימת כל עוד לא מוכח אחרת, ומוכח אחרת יכול להיות רק אם ממשלת ישראל שהיא הרגולטור מגיעה לוועדה עם הצעת פיתרון.

גדעון סער: כל השאר אני לא מתייחס אליהם.

אתי בנדלר: דבר נוסף שיהיה ברור: אני לא אכין את הנוסח לממשלה לצורך החלטת ממשלה.

אתי בנדלר: אני אכין נוסח לוועדה לקראת הישיבה שלה.

אתי בנדלר: העקרונות מאוד ברורים זאת אומרת: מדובר אחד על הארכת המצב במימון מהפקת התמלוגים.

גדעון סער: תאמיני לי, הם יבואו אלייך בלי עמדה והאוצר יתנגד ל-2 האופציות.

אתי בנדלר: על התקופה, זה יכול להיות בין שנה לעשר שנים.

אתי בנדלר: והאפשרות השנייה היא הארכת המצב הקיים ל-3 חודשים או 5 חודשים, מימון ואחר כך העברה לרשות השידור ומימון מאוצר המדינה בכל מקרה לנושא הזה.

אתי בנדלר: אלו שתי האלטרנטיבות שהיום עומדות על הפרק.

אתי בנדלר: בין 2 האלטרנטיבות האלה אם אתם רוצים להביא את זה להחלטת הממשלה, העקרונות ברורים.

ערן ניצן: המשמעות היא תיקון של חוקים שונים כולל תיקון חוק בזק, כולל תיקון חוק רשות שידור.

ערן ניצן: אני רוצה לומר לפרוטוקול שאנחנו צריכים את הנוסחים המתוארים האלה.

לאה ורון: חזקה על היועצת המשפטית של הוועדה שהיא יודעת מה היא צריכה לתקן.

גדעון סער: הכנסת לא עובדת אצל הממשלה והליכי החקיקה אינם תלויים באישור הממשלה.

גדעון סער: אתם תעשו את מה שאתם צריכים לעשות בלי לבוא לפה להטיף מוסר.

גדעון סער: תבוא לפה עם פתרונות.

ערן ניצן: אני חושב שכדי שיהיה לנו דיון שאפשר יהיה למצות אותו כדאי שנעשה אותו סביב נוסחים מתואמים, זה הכל או נוסחים שאתם מתארים שתעבירו.

משה כחלון: אני עדיין מקווה שהממשלה בכל זאת תבוא עם פיתרון משלה ולא תחכה לפתרונות שלנו.

משה כחלון: אני מציע לאוצר להביא בחשבון את הדברים, לראות את ההסכמה מפה לפה של כל המפלגות במקום להתעמת ובמקום להביע להתנגשויות.

משה כחלון: אני מציע שתנסו להגיע לאיזושהי הסכמה ושתבינו שיש חשיבות שהציבור צריך את המוצר הזה.

ערן ניצן: אני חושב שזה דבר שצריך להיות אצל שר התקשורת.

ערן ניצן: אנחנו פעם ראשונה שומעים על רשות שידור, עם כל הכבוד.